钦定古今图书集成/方舆汇编/职方典/第1504卷 > 《武定府改土设流记》邓世彦
## 钦定古今图书集成/方舆汇编/职方典/第1504卷 > 《武定府改土设流记》邓世彦

云南古靡莫地。自哀牢内附不常，我国家混一区宇，
中国其地，赤子其人，如武定设军民府治，隶土官知
府，流同知佐焉。因俗易政，相忘于治。凤氏守官乐土，
与国同休可也。凤英谋孽朝文，煽乱索林，窃位酿祸
逆祖再叛，据城杀官夺印。廑朝廷远虑，大兵剿灭，法
当族诛。当道悯思尧穉年先逃省会，冠带之议改未
决，民彝听抚前诉，激者謞者，叱者吸者，小恐惴惴，大
恐缦缦，其发若机括不轻。因吁众悉造于庭曰：“巨魁
截馀党，附众生矣，若此者何居？”咸仰天嘘㗳不言，悟
曰：“势重莫反，当先之，如改设何？”庭叩震地曰：“旦暮得
此，其所由以生乎？”彦亦惴惴自任，若有真宰而不得
其。朕夜条二十事，胥此意也。当道悉允行。上其议于
朝，钦陞刘公宗寅知府事，添设推官谭君经建捕盗
馆于撒内丕变有日，降思尧听袭经历，给庄田一百
所，庄户以次编入图籍，不假之巡捕于后。先是呈复
役占，议亦同。可远。不期月，遐迩相目曰：昔苦其五，曰
抄，曰杀夺其妻，不育其子，驱之为盗。今乐其一，曰安。
为是而有瘳也。请言其瘳，耕者食，畜者群，行不必偶，
出入无禁，屈者伸，寡弱无凌暴。父母妻子相聚见交
贺曰：“而今而后，知流官之便于民也。”夫川竭而谷虚，
丘彝而渊实，改设行而宁谧，亦势也，难乎其议矣。此
议生于人心，陈以亿见谋于通判某、知州某某等，决
于司道某公等。主之者前院吕公光洵、刘公思问，今
院陈公大宾、刘公应，贤也。四公不自有其功，归之朝
廷。吁！亦奚功？纯朴不残，孰为牺樽？白玉不毁，孰为珪
璋？土治相安，孰为改设？今日之功，凤氏积累之罪也，
罪罪而功名焉，二十事，其侈说与？以为是而必行，则
俗惑于辨；以为非而必去，则政敝于矫。今种种之民，
训行乡约，亲亲长长，甘食易服，乐俗安居，“将至老死
而不惑，且知法之无所用也。呜呼！星星之焰，涓涓之
流，毋决防而扑易。”因勒二十事于石，时隆庆元年十
有一月也。